Gransherad stavkirke

Gransherad stavkirke var en stavkirke i Gransherad i Notodden kommune i Telemark. Den ble revet i 1849, etter at dagens Gransherad kirke stod klar.

Stavkirken er omtalt i 1369, og den skal ha vært viet til Olav den hellige. At det dreide seg om en stavkirke, skal fremgå av en besiktigelse fra 1668, og den skal ha vært av samme type som Sauland stavkirke, en enskipet kirke med omgang og en rekke gavler. Lorentz Dietrichson antyder i sitt stavkirkeverk at kirken i Gransherad var av en sen type uten dragehodeornamenter. Derimot hadde den «staaende, kronede karyatider paa stolperne», hvilket fremgår av bevarte portalplanker i Universitetets oldsaksamling. Disse krones av en løvefigur (venstre planke) og to bjørner.

Fra stavkirken er ellers bevart et kors og et kristushode. Siste messe i kirken ble holdt den 11. august 1849. Deretter ble kirken revet 20.–21. august samme året.

Enda en stavkirke? 
En tradisjon vil ha det til at det i sin tid stod en stavkirke også ved Grandås, nær et gammelt gudehov ved gården Håve. Det skal være merker å se etter kirken, og det ble plantet et eiketre der inngangen skal ha vært, i 1940. Nevnte kors kan tenkes å stamme fra denne kirken, som skal ha forfalt etter Svartedauden.

Referanser

Kilder

Eksterne lenker
 Brendalsmo, Jan: Kildegjennomgang: Middelalderske kirkesteder i Telemark (Riksantikvaren, 2015), s. 32–33
 

Tidligere kirker i Telemark
Revne stavkirker i Norge
Kirker i Notodden
Kulturminner i Notodden